text: Isen er usikker trods flere dages frost
  09 februar 2018 kl. 15.11
  Selvom isen ser tyk ud, er den ikke tyk nok - så bliv på land!
  Efter en periode med frost er mange begyndt at drømme om en skøjtetur på søer rundt omkring, men isen er langt fra tyk nok endnu. 
  Isen skal være mindst 13 cm tyk, før politi og kommuner åbner for færdsel på søer, og selvom det har frosset i nogle dage, er isen langt fra så tyk endnu.
  - Den er formentlig kun ganske få centimeter tyk på søerne her i Kolding Kommune, så jeg vil kraftigt fraråde, at man bevæger sig ud på isen, siger skov- & landskabsingeniør Stine Houborg, Kolding Kommune.
  Vejrudsigten lover højere dagtemperaturer de næste dage, så der er ikke udsigt til, at politi og kommuner åbner for færdsel på søerne i nærmeste fremtid.
  
  